會福嚴慈覺大師
作者：釋德洪
朝代：宋

paragraphs: 慈覺初見我，背呼仰而應。
遂同宿湘上，夜語如建瓴。
犀顱氣不讋，虎頷目有稜。
精彩類澄觀，突兀掩萬僧。
喬嶽占南極，寒翠知幾層。
此老家此山，親分漳水燈。
寶坊天雨華，午梵盤清冥。
欲知法席盛，但看道價增。
破夏出山來，乃爾忘規繩。
蓋皮爲之灾，公卿慕聲稱。
我幸無子累，癡鈍人所憎。
平生寢飯外，摩挲一枝藤。
少年入三吳，題詩徧西興。
歸來舟彭蠡，浪山雪崩騰。
匡廬落笑中，萬疊横空青。
又嘗游并汾，趼足渡河冰。
衝虎上太行，雞鳴見日昇。
此樂墮渺莽，坐睡頭鬅鬙。
朅來湘西塢，倦鶴整羽翎。
只待秋風健，祝融期再登。